EPG พุ่งแรงรับนโยบายหั่นภาษีเงินได้นิติบุคคลหลัง “ทรัมป์” นั่งเก้าอี้ปธน.
EPG พุ่งแรงรับนโยบายหั่นภาษีเงินได้นิติบุคคลเหลือเพียง 15% หลัง "ทรัมป์" นั่งเก้าอี้ปธน. ล่าสุด ณ เวลา 11.27 น. อยู่ที่ 14.30 บาท บวก 0.70 บาท หรือ 5.15% สูงสุด 14.30 บาท ต่ำสุด 13.80 บาท ด้วยมูลค่าซื้อขาย 577.59 ล้านบาท
10 พ.ย. 2559

ผู้สื่อข่าวรายงานว่า ราคาหุ้นบริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ล่าสุด ณ เวลา 11.27 น. อยู่ที่ 14.30 บาท บวก 0.70 บาท หรือ 5.15% สูงสุด 14.30 บาท ต่ำสุด 13.80 บาท ด้วยมูลค่าซื้อขาย 577.59 ล้านบาท ขณะที่ดัชนีหุ้นไทยโดยรวมบวก 0.64%
 
โดยราคาหุ้น EPG ที่ปรับตัวขึ้นแรงนั้นคาดว่ามาจากการที่ นายโดนัลด์ ทรัมป์ ชนะการเลือกตั้งประธานาธิบดีสหรัฐฯ เนื่องจากนโยบายของพรรคนั้น เน้นการสร้างงานในประเทศ และทรัมป์ต้องการปฏิรูปนโยบายภาษีด้วยการหั่นภาษีเงินได้ให้กับชาวอเมริกันทุกชนชั้นและลดภาษีเงินได้นิติบุคคลลง โดยอัตราภาษีส่วนบุคคลของคนที่มีรายได้สูง ทรัมป์ตัดให้อัตราสูงสุดที่ร้อยละ 33 จากร้อยละ 39.6 และทรัมป์ยังเสนอให้ลดภาษีเงินได้นิติบุคคลจากร้อยละ 35 เหลือร้อยละ 15 เพื่อกระตุ้นให้ภาคอุตสาหกรรมการผลิตไม่หนีออกนอกประเทศ เพื่อสร้างงานให้แก่ชาวอเมริกันมากขึ้น
อนึ่ง EPG นั้นจะได้รับผลประโยชน์จากนโยบายดังกล่าว เนื่องจากบริษัทมีธุรกิจ และโรงงานขนาดใหญ่อยู่ที่เมืองเมมฟิส รัฐเทนเนสซี ซึ่งเป็นรัฐทางตะวันออกเฉียงใต้ของสหรัฐอเมริกา
ด้าน บล.กรุงศรี ระบุในบทวิเคราะห์ แนะนำซื้อ EPG ให้ราคาเป้าหมาย 16 บาท